《和善之游龟溪乾元寺》
宋代·牟巘

畴昔侍吾翁，尚记入霅年。米曲家家酿，蒲荷处处田。

龟溪见鹤林，欲去遭挽牵。借屋度长夏，对床时醉眠。

或登左顾亭，风物清且妍。回顾一甲子，往事随奔川。

翰林左绵秀，宫锦不上船。肯寻两翁游，来弄明月泉。

弄泉珠丽袖，吟诗箭脱弦。是谁修月斧，斲地成空穿。

犹有半泓碧，奈此笔如椽。乃知宇宙内，小大常相悬。

惟堪供我辈，古瓦生茶烟。云乳聊一啜，松风洒秃颠。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。